- آراز آذربایجان – روزنامه خبری آذربایجان غربی - http://www.araznews.ir -
آغ چادیر قارا چادیر
Posted By admin On مرداد ۲۵, ۱۳۹۵ @ ۵:۱۵ ق.ظ In آنادیلیمیز | No Comments
سعید فیوضات
سون بولوم
آنادیلیمیز:نهدن هارا گئتدیگیمی دئمهدیم. نه دن تانیمادیغیم آدامین آرخاسینا دوشوب بو قتیلگاها گلدیم.ائله بو آندا گؤردوم شوشه نی تیقیلدادیرلار. باخدیم گؤردوم بو آغ خانیم بیر پاسلی قمه تاپیب گتیریب منه .
او پاسلی قمه, ان قیمتلی هدیه ساییلیردیدئدیم: آی آغ خانیم سن نه دن منه یاردیم ائله دین. دئدی: منیم طاقتیم توکندی. داها آرتیق بو ظولوم لره سس سیز قالا بیلمه دیم. ایندی بیل کی منیم ده جانیم خطرده دیر. اگر ایشینی دوز گؤره بیلمه سن منیم ده باشیم گئده جک.سونرا قویوب گئتدی. من تئز آیاق یالین , چوخ سس سیز جه اوتاغیمدان چیخیب یاواش-یاواش ائوه ساری گئتدیم . تنبی نین پنجره سینین قاباغیندا دوروب قولاق وئردیم. گؤردوم قادین اوجادان گولور. سونرا سؤزلرینی ائشیتدیم .
دئدی: گؤر بو جاوان بَی نه قدر آخماقدیر. بوتون سیلاحینی سویونوب تؤکدو بورایا. هئچ من بو قدر راحات بیر اووا راست گلمه میشدیم .۹ هئچ بو قدر راحات بیریسینی توراسالمامیشدیم. هئچ دؤنوب عائیله سینه هارا گلدیگینی بئله دئمه دی.بو سؤزلری دئییب ائله اوجادان گولوردو. بیردن دؤنوب ان کیچیک اوغلونا دئدی: اوغلوم گئت قوناغیمیزی راحاتلا.ائله کیچیک اوغلان آیاغا دوران کیمی منده تئز آستاجا گئدیب گیردیم اوتاغا. قمه نی الیمده برک یاپیشتیم. ائله اوغلان حَیطدن اوتاغا گیرنده بوینوندان توتوب قمه نی اوره یینه سوخدوم. هئچ آخ دئیه بیلمه دی . آما منیم فیکیریم او دئوین یانیندا ایدی.
یوخسا بو ایکی قارداش منه سو ایچیم کیمی ایدیلر. یئنه قاییتدیم اوتاغین قاباغینا قادین ائله قاه –قاها گولوردو. بو قدر ثروتین راحاتجا الینه دوشمه گی اونو لاپ بئله کئفلندیرمیشدی. بیردن دؤنوب اورتانجیل اوغلونا دئدی: آی اوغول قارداشین یوباندی. گئت گؤر هاردا قالیب گلمه دی.اورتانجیل اوغول دئدی: آی آنا نه قانینی قارالدیریسان بلکه ووروب دور طرفی, طرفده یئرده چابالاییر اودا دوروب او منظره یه باخیر.
بیر آز کئچدی . قادین دئدی :آی اوغول دور گؤر آخی بو قارداشین هاردا قالدی .آخی چابالاماق نه قدر چکر کی. گئت گؤر نئیله ییر . نیه قاییتماییر.اورتانجیل اوغلان آیاغا دوردو.من بو منظرهنی گؤرن کیمی تئز قاییتدیم اوتاغا. اؤزومو حاضیرلادیم اورتانجیل اوغلان اوتاغا گیرن کیمی شیغادیم اوستونه آغزینی توتدوم. بیر آز منیمله گورشدی ، آما من تئز قمه نی سوخدوم اوره یینه. ایش دن دوشن کیمی سورودوم آپاردیم اوتاغین قیراغینا . لحله یه –لحله یه قاییتدیم تنبی نین قاباغینا.قادین ائله کئف ائله ییردی . پوللاری گؤتوروب گویه ساووروردو. بیردن دؤنوب بؤیوک اوغلانا دئدی: آی اوغول بس قارداشلارین هاردا قالدیلار . بؤیوک دئو اوغلان دئدی: آی آنا حتما ایکی قارداش اونون چابالاماسینا باخیرلار.قادین شهله نه رک دئدی: اوغول ائله قوناقیمیز دا آز آشین دوزو دئییلدی ها. هله –هله چابالایان آداما بنزه میردی گئت گؤر آخی نه اولدو بو ایکی قارداشینا.دئو قارداش دوردو آیاغا. ظالیم اوغلو ظالیم اوقدر اوزون ایدی کی منیم دورد آتدیمیمی او بیر آتدیمدا آتیردی . چوخ سورعتله قاچدیم، آما هله اوتاغیما یئتیشمه میش او حَیطه گیردی . ائله حیطه یئتیشجه گین منی گؤردو. بیر نعره چکدی سونرا یوگوردو منیم اوستومه .من گؤردوم بو دئوله ال به یاخا اولسام ائله منی بیر الیله بوغاجاق. اودور, بوتون گوجلو –گوجومه قمهنی تولازدادیم. قمه گئدیب دوز سانجیلدی اونون اوره یینین باشینا. اورکدن باغیردی. آما هله جانی قالمیشدی . سمتیرله یه- سمتیرله یه , والایلایا-والایلایا, منه ساری گلدی. گوجو قورتاران کیمی اؤلدو. ائله یئره دوشن زامان الینده کی قمه نی منه ساری تولازدادی .اوقدر گوجلو گوجونه تولازدادی کی من اؤزومو قیراغا چکدیم اما سونوندا قمه دوز دوشدو منیم بیلنگیمه , بیلنگیمی سالدی. بوتون وجودومو آغری آلدی. ییخیلدیم یئره ,اویدوم. ائله اویار اویماز بیرده گؤردوم کی قادین منیم ائوده قالان شوشگه می گؤتوروب جیحه چکه –چکه یوگوردو منیم اوستومه . داها آرتیق اینجاریم قالمامیشدی. او زامان گؤردوم کی بو قارا خانیم الینده کی دیه نه گیله او قادینی ووردو. قادین یئره دوشدو.
باش گؤزو یاریلمیش ایدی. اوندان سونرا بو قارا خانیم شوشکه نی قادین دان آلیب گتیردی قویدو منیم اووجوما ,دئدی: باتیر بو عفریته نین اوره یینه قوی عالم الیندن قورتارسین.منده سورونه –سورونه قادینا ساری گئتدیم بئله الیمی قالدیرا بیلمیردیم. یئنه بو قارا خانیم منه یاردیم ائله دی. سول ا لیمی گؤیه قالدیردی. منده شوشکه نی ائندیره رک او قادینین اوره یینی پارچالادیم. قادین بیر جیحه چکدی سونرا سوسدو. سونرا بیر شئ بیلمه دیم…. گؤز آچدیغیمدا گؤندوز ایدی. نه قدر یاتدیغیمی بیلمیردیم بیردن گؤردوم باشیمین اوستونده بو ایکی خانیم اوتوروب لار. یارالاریمی باغلامیشدیلار. سوروشدوم من نه قدر یاتمیشام , دئدیلر سن یئددی گون دور یاتمیسان.دئدیم: تئز منی قالدیرین گئدک عائیله مین یانینا ایندی یازیق لار الدن گئدیبلر.آغ خانیم کئچدی ساغ قولتوغوما , قارا خانیم کئچدی سول قولتوغوما. مسافیر منزیلینه یئتیشنده ائله بیل قیامت قوپدو. داها آرتیق آتام، ائله جه ده بوتون عائیلم منی گزمک دن یورولوب , ییر –ییغیش ائله ییب گئتمک ایسته ییردیلر. منی گؤرن کیمی ائله بیل دونیانی وئردیلر اونلارا….گونلر کئچدی بیز باکییا قاییتدیق. من ساغالدیم اما او منه نیشانلادیقلاری قیزی آلمادیم. آخی منیم ایکی جان بورجوم وارایدی. بیری بو آغ خانیما بیریسی ده بوقارا خانیما. من بونلارین ایکیسینی ده آلدیم . ائویمده یئرلشدیردیم. بیز ایندی چوخ بختوریک. هر ایل یازدا بویایلاغا گلیریک… سنده هر یاز گلیب بیزی گؤره بیلرسن سونرا منه بیر آغ آت توحفه وئردی.میرزه منصور فیوضات سوروشدو: گؤره سن ائله هر یاز گلیرمیش لر اورایا.قوجا آغ ساققال: والله جناب رئیس بیر نئچه یاز گلدیلر حتی من بیرکره سیخینتی دا قالمیشدیم اونا گؤره ده آتی ساتدیم. او یاز گلنده گئتدیم اونلاری گؤرمه گه. او منی گؤرن کیمی اوزونو دؤندردی.نه قدر دانیشدیردیمسا دانیشمادی. سونرا آغ خانیمدان سوروشدوم. بَی نییه مندن کوسوب دئدی: آخی آغ آتی گؤرمه ییب اونا گؤره یقین سن اونون تحفه سینی ساتمیسان. او ایش بَیه سایقی سیزلیق حساب اولور. اودور سنی دیندیر مه یه جک.اوندان سونرا آغ خانیمی و قارا خانیمی واسیطه سالدیم سونوندا منیمله دانیشدی. آنجاق دئدی:آی کیشی آدام دا تحفه آتی ساتار؟
دئدیم:بَی باغیشلا آنلامامیشام.نئچه یازدان سونرا داها آرتیق اونلاری گؤرمه دیم داها آرتیق بیزیم طرفلره گلمه دیلر….میرزه منصور فیوضات بو حقیقی حادیثهنی اؤز اوغلو داوود فیوضاتا دئییب، منده آتام داوود فیوضات دان ائشیدیب و یازدیم بو کاغازلارا. تانری هامی سینا رحمت ائله سین. نور ایچینده یاتدیلار.ماراقلی سی بودور کی بو دفتری باشلادیغیم قلم ائله بوردا توکندی.
Article printed from آراز آذربایجان – روزنامه خبری آذربایجان غربی: http://www.araznews.ir
URL to article: http://www.araznews.ir/%d8%a2%d8%ba-%da%86%d8%a7%d8%af%d9%8a%d8%b1-%d9%82%d8%a7%d8%b1%d8%a7-%da%86%d8%a7%d8%af%d9%8a%d8%b1-2/
Click here to print.
Copyright © 2013 آراز آذربایجان - روزنامه خبری آذربایجان غربی. All rights reserved.
azb_Arab azb_Arab eng_Latn ara_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab kab_Latn eng_Latn azb_Arab